ЕтIуанэри Iейкъым
Адыгэ щIалэхэм иджы-ри зы дыжьын медаль къахуихьащ Эстонием и къалащхьэ Таллинн мы махуэхэм щекIуэкIа спорт бэнэкIэмкIэ щIалэгъуалэм я дунейпсо чемпионатым. Килограмм 82-м нэс зи хьэлъагъхэм я зэпеуэм абы вице-чемпион щыхъуащ Гъуэныбэ Iэуес.
Гъуэныбэ Iэуес Зи ныбжьыр илъэс 21-м нэмысахэм алыдж-урым бэнэкIэмкIэ я зэхьэзэхуэм джылахъстэней щIалэм фIы дыдэу зыкъыщигъэлъэгъуащ. И хьэрхуэрэгъу псоми хэпщIыкIыу ефIэкI-ри, ар финалым нэсащ. Ди жагъуэ зэрыхъущи, абы къыщытекIуащ Мэжэрым щыщ Токаш Иштван. Апхуэдэу щыт пэтми, дыжьын медалыр дунейпсо зэпеуэм щызыIэрыбгъэхьэныр ехъулIэныгъэшхуэщ икIи Гъуэныбэм и лъагапIэ инхэм ар я щIэдзапIэ хъуну дыщогугъ.
Финалым къыщытекIуа венгр щIалэмрэ Iэуесрэ нэхъапэми зэпэщIэтащ. 2017 гъэм Босниерэ Герцоговинэрэ я къалащхьэ Сараевэ щекIуэкIа ныбжьыщIэхэм Европэм и чемпионатым ахэр къыщыхэжаныкIащ. Абы щыгъуэм, килограмм 76-м нэс зи хьэлъагъхэм я зэпеуэм Гъуэныбэм дыщэ медалыр къыщихьауэ щытащ, Куржым щыщ Цопурашвили Георгий финалым 2:0-у щыхигъащIэри. Токаш Иштван ещанэ увыпIэр иубыдауэ арат. А тIум я зэныкъуэкъуныгъэм ирагъэжьа къудейщ икIи бэнэкIэ удэзыхьэх дяпэкIи къагъэлъэгъуэну худогъэфа-щэ.
Нэхъапэм къэралми Европэми щытекIуа, иджы дуней псом и вице-чемпион Гъуэныбэ Iэуес и гъэсэнщ тренер гъуэзэджэ Белгъэрокъуэ Эдуард.
Тхьэмахуэ блэкIам Таллинн щекIуэкIа щIалэгъуалэм я дунейпсо чемпионатыр тхуэугъурлащ. Фигу къэдгъэкIыжынщи, бэнэкIэ хуитымкIэ килограмм 86-м нэс зи хьэлъагъхэм я зэпеуэм хэта Шыбзыхъуэ Алики дыжьын медалыр абы щызыIэригъэхьащ.
НэгъуэщI ди зы лъахэгъуми Эстонием щыIа дунейпсо зэпеуэм зыкъыщигъэлъэгъуащ. Алыдж-урым бэнэкIэмкIэ килограмми 130-м нэс зи хьэлъагъхэм я зэпеуэм, ди жагъуэ зэрыхъущи, КIэмпIарэ Марат финалым и Iыхьэ плIанэм къыщагъэувыIащ.
Жыласэ Заурбэч.
